Зөләйха, күзләреңне ачмавың хәерле

	Бу язмамны яз көне үк, фильм күрсәтелеп бераз вакыт узу белән язган идем. Нишләптер җибәрергә уйламадым. Илдә үзгәрешләр булырга тора иде, күңел ни өчендер яхшы якка үзгәрүгә ышанган чак иде. Менә бит, карантин вакытында бергәләп нәтиҗә ясадык, бәлки хәзер бүтәнчә булыр дип уйлаган идем. 	 Әлбәттә, үзгәрешләр булмый калмады, тик кызганычка, тагын безнең файдага түгел. Шуңа күрә, “ике көн үткәч, исәнме, кодагый” дигән сыман, һаман да шул “Зөләйха” инде дип мине бик ачуланып ташламассыз дип өметләнәм һәм үземнең фикерләрне сезгә дә җиткерәм. Ни өчендер карыйсым килмәде минем соңгы вакытта шау-шу куптарган “Зөләйха күзләрен ача” дигән фильмны. Күңелем ятмадымы, әллә җитди карамадыммы мин аңа... Тик матбугат чараларында бу фильм турында төрле, бер-берсенә каршылыклы фикерле язмалар күренә башлагач, мин генә коры калмам инде дип, интернеттан карарга булдым. Премьераны күргән тамашачылардан аермалы буларак, бу очракта минем үземә күрә бер өстенлегем бар иде, чөнки бу фильмга карата язылган комментарийлар буенча, мин бик тә шакшы, татарларны мыскыл итеп төшерелгән кино карарга әзер идем. Әмма минем гаҗәпләнүемә, башлангыч серияләрдәге бик үк күңелле булмаган, гаиләдәге үзара катлаулы мөнәсәбәтләрне исәпләмәгәндә, андый куркыныч әйбер күрмәдем. Хәтта татар хатынының нинди авыр шартларда да үз йөзен саклап калуы, аның ныклы рухлы булуы, мөселман хатын-кызларына хас әдәплелеге миндә төп геройга хөрмәт уятты. 
	Марат ИСХАКОВ. Азнакай	
Татарстан яшьләре

	№ --- | 08.09.2020	


